Polisie bedink planne om misdaad te troef | Netwerk24
Deur Ane Van Zyl 12 Julie 2019 21:48
Die departement van polisie hou die naweek onder leiding van Bheki Cele, minister van polisie, 'n konferensie in die Paarl om maniere te bedink om misdaad te bekamp.
Die polisie sê in 'n verklaring dit is 'n geleentheid om verskeie belanghebbendes bymekaar te bring om idees uit te ruil oor volhoubare oplossings vir die misdaadprobleem in die Wes-Kaap. Dit is 'n geleentheid vir die nasionale regering om met provinsiale regering te praat oor sosio-ekonomiese toestande in die Wes-Kaap.
"Die polisie kan nie die las alleen dra nie. 'n Geïntegreerde benadering is nodig wat alle gemeenskappe en alle sfere van die regering behels," lui die verklaring.
Die konferensie sal bygewoon word deur 500 afgevaardigdes wat op verskillende maniere betrokke is in die stryd teen misdaad.
Op dag twee van die konferensie sal 'n deklarasie aanvaar word waarin die verpligtinge van alle belanghebbendes in die stryd teen misdaad uiteengesit word om te verseker dat die inwoners van die Wes-Kaapse gemeenskappe veilig is.
Cassel Mathale, adjunkminister van polisie, en Lindiwe Zulu, minister van maatskaplike ontwikkeling, sal ook die konferensie bywoon.